Keld Albrechtsen (EL), 2001-10-04:
Jeg må sige til fru Pia Kjærsgaard, at det svar ikke er godt nok.
Altså der findes i den kristne kirke folk, som er fundamentalister.
Der findes indremissionske retninger, der er udbredt fundamentalistiske.
De er lovlige, har hele tiden været lovlige og kan udøve deres religiøse virksomhed, selv om der er nogle af os, der synes, at det, de mener, ikke er særlig fornuftigt.
Og jeg må fastholde, at fru Pia Kjærsgaard bliver nødt til at komme herop og beklage, at hun kom til at sige, ordret: »Islam skal bekæmpes«.
Så kom hun med et tåget, uklart forsøg på at bortforklare en lille smule, hvad hun var kommet til at sige.
Men det er ikke godt nok.
Fru Pia Kjærsgaard må gå herop på talerstolen og give muslimerne i Danmark en undskyldning.
Mange har sagt efter tragedien den 11. september, at nu var alting i verden forandret.
Jo, vi vil aldrig glemme den tragedie, der skete.
Men vi må også realistisk spørge os selv, hvad det er, der helt præcist er ændret.
Er det, der er sket, det, at for fremtiden vil også massakre mod kurdiske indbyggere, statsterroristiske angreb på palæstinensiske indbyggere og f.eks. mod en muslimsk/bosnisk befolkning i Srebrenica, overgreb og forbrydelser mod menneskeheden, udløse den samme reaktion, den samme enige handlekraft fra de vestlige staters side?
Jeg håber det.
Jeg håber det, men jeg er ikke fuldstændig hundrede procent overbevist.
Men det er naturligvis, hvad Enhedslisten vil arbejde for, for hvis resultatet af denne her diskussion kan blive, at det internationale verdenssamfund bliver organiseret omkring FN på menneskerettighedernes grundlag, og at vi anerkender, at menneskerettighederne er udelelige overalt på kloden, og at en terroraktion eller en krigsforbrydelse, som rammer titusindvis af mennesker i Afrika eller i Mellemøsten, er lige så slem, som hvis det rammer os selv i den vestlige verden, så har vi nået et virkeligt fremskridt i den debat, vi har her i Folketinget og i Danmark i dag.
Men hvad er det så, vi oplever?
Og der må jeg spørge: Hvad er det, der virkelig har forandret sig, når man ser på debatten her i Folketingssalen i dag?
Det, der virkelig har forandret sig her i Danmark, er, at tre partier her i Folketinget har skilt sig ud.
De har skilt sig ud ved klart at bruge tragedien i Washington og New York til at gøre indvandrere og flygtninge til syndebukke.
Alle de laveste instinkter i mennesket har vi set udfolde sig fra de borgerlige ordførerpladser i dagens debat, selvfølgelig og ikke overraskende med fru Pia Kjærsgaard på den absolutte førsteplads med fru Pia Kjærsgaards bemærkning om, at islam skal bekæmpes. Ikke siden nazisternes angreb på jøderne i 1930'erne har vi set et tilsvarende angreb på religionsfriheden på dansk grund.
Og hvad er reaktionen fra de to borgerlige
støttepartier, Venstre og De Konservative?
Tavshed.
Jeg spurgte tidligere i dag under debatten hr. Anders Fogh Rasmussen, om han ville beklage det, han er citeret for i Politiken i dag, hvor han siger, at selv om det stadig forhåbentlig er et mindretal, vi har set - stadig forhåbentlig er et mindretal, vi har set - så anerkender ganske mange udlændinge dybest set ikke de værdier, som det danske samfund og demokrati bygger på.
Hr. Anders Fogh Rasmussen antyder altså, at det i virkeligheden nærmer sig et flertal blandt flygtninge og indvandrere, som ikke anerkender de demokratiske principper.
Hr. Anders Fogh Rasmussen ville ikke rigtig svare på det, da jeg stillede ham spørgsmålet under debatten, og nu kan jeg se, at han helt har opgivet at deltage i den.
Jeg synes, at det, vi har oplevet i dag, er dybt forstemmende.
Det viser, at det danske samfund befinder sig i en form for krise, hvis det virkelig er sådan, hvad jeg ikke håber, og hvad jeg ikke kan tro, at sådanne tendenser, som vi har oplevet her i Folketingssalen i dag, skulle gå hen og få opbakning fra en bredere del af den danske befolkning.
Måske kunne det være nyttigt at minde de borgerlige ordførere om, hvad den amerikanske præsident Bush sagde i samme anledning, vistnok i forbindelse med at han havde besøgt muslimske menigheder.
Jeg citerer fra Politiken
den 19. september 2001: »De, der føler, at de kan intimidere vore medborgere for at få afløb for deres vrede, repræsenterer ikke det bedste i Amerika.
De står for det værste i mennesket, og de skulle skamme sig over deres opførsel.«
Sagt af George W. Bush, amerikansk præsident.
De ord kan vi i dag rette til fru Pia Kjærsgaard, hr. Bendt Bendtsen og hr. Anders Fogh Rasmussen.
De har i dag placeret sig til højre for den amerikanske præsident i international politik.
Det er faktisk ikke så godt.
Nu har ordførerne fra Venstre og De Konservative muligheden for at komme tilbage med en beklagelse.
De har også muligheden for senere i denne debat at komme med en klar beklagelse og afstandtagen fra de udtalelser, fru Pia Kjærsgaard er kommet med.
Det har de muligheden for.
Jeg håber, at de vil bruge den.
Jeg håber inderligt, at de vil bruge den.
Men jeg må sige: For mig i dag har den her debat været en ubehagelig overraskelse.
Der er kommet en form for ondskab ind i debatten her i Danmark, som jeg naturligvis har læst om i historiebøgerne fra andre tider, men som jeg dog havde troet, at vi ikke skulle opleve fra den her talerstol.
Så har vi aftalt, at hr. Frank Aaen holder resten af Enhedslistens ordførerindlæg.